Դոդոլ

Դոդոլ, քաղցրավենիք, որը նման է իրիս կոնֆետներին։ Հայտնի է Հարավարևելյան և Հարավային Ասիայում, հատկապես Ինդոնեզիայում, Մալայզիայում, Սինգապուրում, Բրունեյում, Ֆիլիպիններում, Հարավային Հնդկաստանում, Թայլանդում, Շրի Լանկայում, Մյանմայում, որտեղ դոդոլին անվանում են «mont kalama»։ Կոնֆետը պատրաստում են կոկոսի կաթից, արմավենու չզտված շաքարավազից, բրնձի ալյուրից։ Դոդոլը քաղցր է, ծորուն և կպչուն։ Ավանդական շականակագույն դոդոլից զատ հայտնի է նաև գունավորած և բուրավետ տեսակները, օրինակ մանգոյի հյութով կամ պանդանի տերևների բնահյութով (Pandanus amaryllifolius):

Տարածաշրջանային առանձնահատկություններ 
Այն վայրերում, որտեղ մուսուլմանները կազմում են մեծամասնություն, օրինակ՝ Ինդոնեզիայում կամ Մալայզիայում, դոդոլը երեխաներին տալիս են Ուրազա Բայրամի կամ Կուրբան Բայրամի տոներին։

Մի շարք երկրներում դոդոլը համեմում են դուրիանով, այդպիսի համը անվանում են lempuk, այդ կոնֆետները սովորաբար ունենում են դեղին գույն։ Այն  հայտնի է Թայլանդում, Կելանտանում, Տրենգանուում, Մեդանում և Սումատրայի այլ քաղաքներում։

Հնդկաստանի արևմտյան ափում, այսպես կոչված պորտուգալական Հնդկաստանում, հատկապես Գոա նահանգում, դոդոլն ուտում են Սուրբ ծննդյան տոներին։

Բալիում դոդոլը վաճառում են եգիպտացորենի չոր տերևով փաթեթավորած։

Շրի Լանկայում պատրաստի զանգվածին՝ մինչ դրա հովանալը, ավելացնում են կեյշու և հիլ։ Զանգվածը թողնում են սառչելու այն թավայի մեջ, որտեղ այն պատրաստվել է, հետո թավան թեք են դնում, որպեսզի կոկոսի ավելորդ յուղը դուրս գա։ Այդ տարբերակն անվանում են կալու-դոդոլ։

Պատրաստման եղաակ 
Դոդոլի հիմնական բաղադրիչներն են՝ կոկոսի կաթ, գլյուտինային բրնձի ալյուր, սովորական բրնձի ալյուր, արմավենու շաքարավազ։ Գլյուտինային բրնձի  ավանդական ալյուրն ու սովորականը վերցնում են 6։1 հարաբերակցությամբ։ Պատրաստման ընթացքը հեշտ է, բայց ժամանակատար. պահանջվում է գրեթե 6 ժամ։

2 կգ ալյուրային խառնուրդին անհրաժեշտ է մոտ 2 լիտր կոկոսի կաթ և 1․5 լիտր շաքարային օշարակ՝ պատրաստված արմավենու շաքարից։ Ալյուրը և շաքարային օշարակը խառնում են և մարմանդ կրակի վրա, անընդհատ հարելով եփում մինչև բաղադրիչները դառնան համասեռ և ծավալով կրկնակի մեծանա։ Այնուհետև զանգվածին ավելացնում են կոկոսի կաթը։ Ամբողջ խառնուրդը շարունակում է եփվել դանդաղ կրակի վրա՝ մինչև մուգ շականակագույն երանգ ստանալը։ Զանգվածը դառնում է շատ ծորուն, ծանր, փայլուն և թավայի պատերից հեշտ պոկվող և մատներին չկպչող։ Այնուհետ զանգվածին ավելացնում են տարբեր լցոններ (ընկուզեղեն, համեմունքներ և այլն) և թողնում են հանգստանա։ Հանգստանալուց հետո զանգվածը դառնում է գելանման. հենց այդ ժամանակ էլ այն կտրատում են։

Ծանոթագրություններ

Արտաքին հղումներ
 Dodol Indonesian sticky caramel toffee dessert a video from eastcodeTravel 
 Recipe

Կոնֆետ